Bederf jouself op dié ekstra dag | Netwerk24
Deur Karla Janse van Vuuren 29 Februarie 2020 00:00
In lande soos Ierland, Denemarke en Finland word liefdesrolle omgeruil en mag jong meisies die jawoord vra van hul geliefdes.
Daar is ook negatiewe betekenisse aan dié datum – in Griekeland is daar 'n bygeloof dat 'n huwelik wat in 'n skrikkeljaar plaasvind in die skeihof sal eindig, en in Skotland word geglo dat iemand wat op 29 Februarie gebore is, 'n ongelukkige lewe sal lei.
As jou verjaarsdag wel op dié datum val (daar is sowat vier miljoen mense wêreldwyd), gee dit jou die reg om te behoort aan die eksklusiewe "Honour Society of Leap Year Day Babies". Voordele van lidmaatskap hieraan is vaag, behalwe dat dit 'n mens ekstra spesiaal laat voel. As iemand wat dit net-net mis geloop het om op 29 Februarie te verjaar – ek is op 1 Maart gebore in 'n skrikkeljaar – sou ek dit nogal geniet het om te kon spog met hierdie verjaarsdag!
Ek het natuurlik ook gaan navorsing doen oor kostradisies vir 'n skrikkeldag, en een wat uitstaan, is dat dié dag glo die geleentheid bied om te smul aan dinge wat jy gewoonlik "nee" voor sou sê. Die idee is dat die dag net elke vierde jaar verbykom, so hoekom nie 'n bietjie oorboord gaan nie? Begin jou dag sommer met koek en 'n glasie vonkelwyn, en smul aan bederfies soos gerookte salm en kaviaar, as dít in jou smaak val.
Omdat dit 'n ekstra dag is, mag jy ook 'n ekstra maaltyd byvoeg – 'n middernagtelike peuselhappie! Ek deel vandag 'n idee vir 'n happie wat enige honger kol sal hokslaan – mini-hamburgers (sliders) met spek en kaas en afgerond met 'n geurige knoffelbotter.